**Taavi Aas** (sündinud 10. jaanuaril 1966 Tallinnas) on Eesti poliitik, 2023. aasta maist Jõgeva vallavanem. 

Taavi Aas oli alates 26. veebruarist 2002 Eesti Keskerakonna liige. 
23. oktoobril 2023 astus ta Keskerakonnast välja. 

Aastatel 2005–2017 oli Aas Tallinna abilinnapea, 2015–2017 Tallinna linnapea kohusetäitja ja 2017–2019 oli Tallinna linnapea. 2010. aastal valiti ta Eesti Linnade Liidu juhatuse esimeheks.

Taavi Aas oli alates 29. aprillist 2019 majandus- ja taristuminister Jüri Ratase teises valitsuses ning alates 26. jaanuarist 2021 kuni 3. juunini 2022 Kaja Kallase esimeses valitsuses.

Elulugu
-------

Taavi Aas on lõpetanud 1984. aastal Tallinna 1. Keskkooli ja 1991. aastal Eesti Põllumajanduse Akadeemia põllumajanduse ökonoomika ja organiseerimise erialal.

Aastatel 1993–1997 oli ta Põltsamaa Piimaühistu tegevdirektor ja 1997–2005 tulundusühistu E-PIIM finantsdirektor.

Ta on OÜ Põltsamaa Varahaldus juhatuse liige, AS Lääne-Tallinna Keskhaigla nõukogu liige, Tallinna Autobussikoondise nõukogu esimees, Eesti Linnade Liidu juhatuse esimees, MTÜ Harjumaa Ühistranspordikeskus juhatuse liige ning AS-i Ida-Tallinna Keskhaigla nõukogu esimees.

### Tegevus poliitikas

Taavi Aas Tallinna Merepäevade avamisel 15. juulil 2011
Ta oli alates 2005. aastast Tallinna abilinnapea, hallates Tallinna Linnaplaneerimise Ameti ja Tallinna Transpordiameti tööd, samuti koostööd omavalitsusorganisatsioonidega. Aas koordineeris Vabaduse väljaku rekonstrueerimistöid aastatel 2008–2009. Transpordiküsimusi koordineeriva abilinnapeana oli Aasa ülesandeks juhtida tasuta ühistranspordile üleminekut Tallinnas alates 2013. aasta jaanuarist.  Alates septembrist 2015, mil linnapea Edgar Savisaar kõrvaldati kriminaaluurimise tõttu Harju maakohtu otsusega ametist, oli Aas Tallinna linnapea kohusetäitja. Linnapea kohusetäitjana pidas Aas üheks prioriteediks Linnahalli kordategemist koostöös vabariigi valitsusega ja sinna konverentsikeskuse ning kontserdisaali rajamist. 2017. aasta mais avas Aas koos teiste linnavalitsuse liikmetega pidulikult renoveeritud Kalevi spordihalli.

2017. aasta märtsis kinnitas Aas telesaates "Pealtnägija", et ta tahaks saada Tallinna linnapeaks. 15. mail 2017 kinnitas Keskerakonna nõukogu Taavi Aasa Tallinna linnapea kandidaadiks 2017. aasta kohalike omavalitsuste valimistel. "Suur osa minu töömehe põlvest on olnud pigem mänedžeri, mitte rahvamehe ametis. Olen teeninud kaadri taga, mitte niivõrd kaamerate ees. Kuid nüüd olen ma otsustanud varjust välja tulla ja kandideerida Tallinna linnapeaks," ütles Aas, põhjendades oma otsust sooviga kaitsta Tallinnas seni saavutatut ja ehitada valmis uus peatänav.

21. detsembril 2017 valiti ta ka Tallinna Televisiooni nõukogu esimeheks. 

Taavi Aas kandideeris 2003. aasta Riigikogu valimistel, kus sai 171 häält, ning 2007. aasta Riigikogu valimistel, kus sai 170 häält ja valituks ei osutunud. Ta kandideeris ka 2011. aasta Riigikogu valimistel ning sai 157 häält, mis oli kolmeteistkümne 2. valimisringkonnas Keskerakonna nimekirjas kandideerinu seas väikseim häältesaak. 2015. aasta Riigikogu valimistel sai ta 156 häält.

2017. aasta kohaliku omavalitsuse volikogude valimistel kandideeris Aas Tallinna 5. valimisringkonnas ja sai 5500 häält. 2017. aasta 9. novembril kinnitas Tallinna linnavolikogu Taavi Aasa juhitud linnavalitsuse ametisse. 2018. aasta oli Aasa linnavalitsusele mitmete mahukate teedeprojektide aeg. 1. juunil avati liikluseks Haabersti ristmiku viadukt.  Juuli lõpul alustas Tallinna Kommunaalamet Reidi tee ehitust, mis võttis kasutusele senised rannaäärsed tühermaad. Kevadel alustatud Gonsiori ja Türnpu tänava remont valmis 15. novembriks. 

2019. aastal kandideeris Aas Mustamäe ja Nõmme valimisringkonnas Riigikokku ja osutus 3925 häälega valituks. Sama aasta 3. aprillil teatas Aas, et astub Tallinna linnapea kohalt tagasi, et jätkata tööd Riigikogus. 

Ta kandideeris 2023. aasta valimistel Riigikokku, kogus valimisringkonnas nr 9 (Jõgeva- ja Tartumaa (v.a Tartu linn)) 1666 häält ning ei osutunud valituks.

Viited
------

1. ↑  ERR. "Tallinna linnapea kohusetäitja Taavi Aas: vaatame ära, mis toob edasikaebamine". *ERR*.
2. ↑  Veiko Pesur. "Eesti Linnade Liit valis juhatuse esimeheks Taavi Aasa". *Postimees*.
3. ↑  Tallinna linn. "Linnavalitsuse liikmete tööjaotus". *Tallinna linna koduleht*. Originaali arhiivikoopia seisuga 27. aprill 2017.
4. ↑  Silver Saluri (31.03.2009). "Tallinn: Vabaduse väljak valmis tähtajaks". *Õhtuleht*.
5. ↑  ERR. "Taavi Aas kaitses opositsiooni ees tasuta ühistransporti". *ERR*.
6. ↑  Tallinna linn. "Tallinn läks üle tasuta ühistranspordile ja piletisüsteemile". *Tallinna linna koduleht*. Originaali arhiivikoopia seisuga 11. november 2017.
7. ↑  Merilin Kruuse. "Tallinna linnapea kohuseid täidab praegu abilinnapea Taavi Aas". *Delfi*.
8. ↑  "Taavi Aas: saabunud on ajalooline võimalus Linnahalli kordategemiseks". *Tallinna linna koduleht*. 22.04.2017. Originaali arhiivikoopia seisuga 18.08.2017.
9. ↑  Siim Semiskar. "FOTOD: Renoveeritud Kalevi spordihall avab reedel õhtul ametlikult uksed". *ERR*.
10. ↑  ERR. "Taavi Aas kinnitas, et tahab saada Tallinna linnapeaks". *ERR*.
11. ↑  Karoliina Vasli. "Keskerakonna Tallinna linnapeakandidaat Taavi Aas: läheme valimisi võitma!". *Delfi*.
12. ↑
13. ↑  Vabariigi Valimiskomisjon
14. ↑
15. ↑  Valimistulemused Vabariigi Valimiskomisjoni lehel
16. ↑  Uwe Gnadenteich (09.11.2017). "Taavi Aas: võim on vastutus ja võim on kohustus". *Postimees*. Vaadatud 10.04.2019.
17. ↑  Uwe Gnadenteich (01.06.2018). "Haabersti viadukt avati liiklusele". *Postimees*. Vaadatud 10.04.2019.
18. ↑  Tallinn (23.07.2018). "Algas Reidi tee ehitus". *Tallinna linna koduleht*. Originaali arhiivikoopia seisuga 10.04.2019. Vaadatud 10.04.2019.
19. ↑  Madis Veltman (15.11.2018). "FOTOD: Rullsuusa peoga avati Gonsiori tänav liiklusele". *Delfi*. Vaadatud 10.04.2019.
20. ↑  VVK (03.03.2019). "Riigikogu valimised 2019". *Vabariigi Valimiskomisjoni koduleht*. Vaadatud 10.04.2019.
21. ↑  ERR (03.04.2019). "Taavi Aas lahkub linnapea kohalt Riigikogu liikmeks". *ERR*. Vaadatud 10.04.2019.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Taavi Aas** |

* Abilinnapea ameti kõrval on enim muid töökohti Taavi Aasal